Erinevate indikaatoritega saadud tulemusi üldistades võib väita, et Eestis on kujunemas soodne olukord (kommunikatsiooniväli) nihkeks Euroopa identiteeti iseloomustavate väärtuste suunas. Seda soodsat olukorda iseloomustab eelkõige suhteliselt kõrge usaldus Euroopa Liidu kui majandussüsteemi tuleviku suhtes. Samuti on Eesti tänasele arenguprotsessile iseloomulik nihe Euroopa Liidu kui institutsiooni usalduses ja see kasv on eeldus  Euroopa identiteedi väärtustamiseks. Euroopastumise protsessi on kinnitanud ka Tartu Ülikooli kommunikatsiooni- ja meediauurijate viimaste aastate uurimistulemused (Lauristin 2004, 2006). Uurijate sõnul on Eesti kiire liitumine Euroopa Liidu struktuuridega vähendanud suure osa eestlaste hulgas ebakindlustunnet tuleviku suhtes, kuid samal ajal on meil tegemist inimeste võõrandumisega poliitilisest avalikkusest ja eliidist.